68. ΑΠΟΦΑΣΗ ΥΠΟΥΡΓΩΝ ΕΣΩΤΕΡΙΚΩΝ ΚΑΙ ΔΗΜΟΣΙΑΣ ΤΑΞΗΣ ΚΑΙ ΟΙΚΟΝΟΜΙΚΩΝ Αριθ.35134 της 30 Ιουλ./23 Σεπτ. 1985 (ΦΕΚ Β΄564)  Τρόπος απόδοσης σε δικαιούχους Δήμους και Κοινότητες των ποσών από χρηματικές ποινές που επιβάλλονται από δικαστήρια. Έχοντας υπόψη: α)Τις διατάξεις της παρ.6 του άρθρ.7 του Νόμ.1491/1984 (ΦΕΚ 173) «μέτρα για τη διευκόλυνση της διακίνησης των ιδεών, του τρόπου διενέργειας της εμπορικής διαφήμισης, την ενίσχυση της αποκέντρωσης και άλλες διατάξεις», αποφασίζουμε: Καθορίζουμε τον τρόπο απόδοσης στους δικαιούχους Δήμους και Κοινότητες των ποσών από χρηματικές ποινές, που επιβάλλουν τα δικαστήρια, με βάση τις διατάξεις του άρθρ.7 του Νόμ.1491/84, ως εξής: 1.Τα αρμόδια δικαστήρια που δικάζουν τις παραβάσεις του άρθρ.7 του Νόμ.1491/84, προσδιορίζουν με τις αποφάσεις τους, το δήμο ή την κοινότητα στην περιφέρεια του οποίου διαπράχθηκε η παράβαση και το ποσό της χρηματικής ποινής που καταλογίζεται υπέρ αυτού σε βάρος των υπαιτίων. 2.Οι υπάλληλοι, οι εντεταλμένοι την είσπραξη των δικαστικών εξόδων και τελών, υποχρεούνται να αναγράφουν, κατά την εκκαθάριση των δικαστικών αποφάσεων, στις περιπτώσεις αυτές το ποσό της υπέρ του δήμου ή της κοινότητας χρηματικής ποινής, χωριστά και ονομαστικά στα διπλότυπα εισπράξεως που εκδίδουν και στους χρηματικούς καταλόγους που συντάσσουν. 3.Το αρμόδιο Ταμείο αποδίδει στο δικαιούχο Δήμο ή Κοινότητα το ποσό που εισπράττεται για την ανωτέρω αιτία, με τη διαδικασία που ισχύει για την απόδοση εσόδων υπέρ τρίτων. 